Fishrot-ses vra nie borg - Howe - Republikein
Thursday, July 23rd, 14:00:40
Fishrot-ses vra nie borg
Skare betoog voor hof
03 December 2019 | Howe
Elvira Hattingh - Die sogenaamde Fishrot-ses se regsverteenwoordigers en die staat het gister ooreengekom om nie ’n aansoek om borgtog in die Windhoekse landdroshof te bring nie.
Dít glo om tyd vir verdere ondersoek toe te laat, het staatsaanklaer Hesekiel Ipinge aan landdros Linus Samunzala Samunzala gesê.
Dit beteken indien die beskuldiges intussen besluit om nié weer ’n aansoek om borgtog te bring nie, hulle Kersfees en Nuwejaar in aanhouding sal bly en eers op 20 Februarie 2020 weer in die hof sal verskyn.
Volgens gerugte sal die twee Suid-Afrikaanse regsverteenwoordigers, advokate Mike Hellens en Dawie Joubert, wel die oudministers in die saak verteenwoordig wanneer hulle oor die nodige dokumentasie beskik om in Namibië te mag werk.
Intussen het ’n skare mense gister oor middagete met plakkate buite die Windhoek-landdroshof teen die toestaan van borgtog aan die ses betoog.
Die beskuldigdes is die voormalige ministers, mnre. Bernard Esau en Sacky Shanghala, asook mnre. James Hatuikulipi, Ricardo Gustavo (beide was vroeër in senior bestuursposte by Investec Asset Management Namibia), Tamson “Fitty” Hatuikulipi en Pius Mwatelulo.
Die betogers het ná die ses se verskyning in die hof weerskante van die uitgang gestaan, gesing en plakkate geswaai.
Die beskuldigdes en hul familielede is luid uitgejou toe hulle die perseel verlaat.
Klagte van bedrog, geldwassery, belastingontduiking, die misbruik van ’n ampspos vir eie gewin, die ontvang van of instem tot omkoopgeld en sameswering met die doel om ’n misdryf te pleeg, is laat Vrydagmiddag amptelik teen die sogenaamde Fishrot-ses aanhangig gemaak.
Die bom oor die viskwotaskandaal het op 12 November in die buitelandse media gebars.
Die beskuldigdes het na bewering N$150 miljoen se omkoopgeld van die Yslandse vismaatskappy Samherji vir die toekenning van viskwotas ontvang.
Die saak hou verband met die toekenning van viskwotas aan Namgomar Pesca (Namibia) Pty Ltd, asook verskeie ander mense en entiteite in Namibië, Ciprus, Ysland, Angola, Noorweë, Mauritius en die Verenigde Arabiese Emirate.